b'\n_START_ARTICLE_\nJardins de la Torre Melina\n_START_SECTION_\nTorre Melina\n_START_PARAGRAPH_\nLa Torre Melina era un gran casal, ja desaparegut, que tingu\xc3\xa9 una extraordin\xc3\xa0ria expansi\xc3\xb3 agr\xc3\xadcola._NEWLINE_Era de grans dimensions, amb fa\xc3\xa7anes molt ben projectades, tant a la part davantera com a la posterior, amb els corresponents annexos laterals. La fa\xc3\xa7ana principal t\xc3\xa9 dos grans portals, un amb arc de mig punt i l\'altre rectangular, i tamb\xc3\xa9 diversos balcons i finestrals. La fa\xc3\xa7ana posterior, que donava a una horta amb arbres fruiters, semblava d\'aspecte m\xc3\xa9s enriquit amb una gran balconada protegida per una balustrada, suportada per una porxada a nivell de terra. Tot aquest sector estava decorat amb bordons de pedra que li volien donar un car\xc3\xa0cter renaixentista._NEWLINE_La coberta \xc3\xa9ra un ampli terrat._NEWLINE_La finca est\xc3\xa0 envoltada per les instal\xc2\xb7lacions del Reial Club de Polo._NEWLINE_Tocant al mas hi havia una capella, on ja no es rendia culte.\n_START_SECTION_\nHist\xc3\xb2ria\n_START_PARAGRAPH_\nLes guies del 1888 descriuen la Torre Melina o Marina, propietat d\'un tal Roig i Pons, i tamb\xc3\xa9 d\'Enric Pons. Era una pagesia de grans proporcions, que s\'estenia des de la casa fins a les propietats de Can Planas, separades per la riera Blanca._NEWLINE_Moltes de les terres eren plantacions d\'ordi per a elaborar cervesa._NEWLINE_Per allotjar els treballadors, a la part forana hi havia uns albergs que fa pocs anys encara existien. Posteriorment s\'habilit\xc3\xa0 part de la finca per fer-hi concursos de tir al plat, i en un annex a la masia hi havia una persona que tenia cura de la conservaci\xc3\xb3 de la finca i, a la vegada, conreava l\'hort._NEWLINE_El 1992 era propietat d\'una immobili\xc3\xa0ria i es va tramitar amb l\'Ajuntament la construcci\xc3\xb3 d\'un hotel de cara als Jocs Ol\xc3\xadmpics (\xc3\xa9s l\'hotel Rey Juan Carlos I). Aquest pla va ser acceptat, i la Torre Melina va ser enderrocada el 1990._NEWLINE_"El promotor del hotel Torre Melina afirma que no derrib\xc3\xb3 la mas\xc3\xada, sino que "se cay\xc3\xb3" [El observador, 30 de gener de 1992]._NEWLINE_Els jardins havien ocupat dues hect\xc3\xa0rees i mitja, per\xc3\xb2 amb la construcci\xc3\xb3 de l\'hotel i la piscina l\'extensi\xc3\xb3 es va reduir i es va tallar un extens bosc de roures que formava part del jard\xc3\xad. Tot i aix\xc3\xb2, es conserven encara bona part dels elements caracter\xc3\xadstics dels jardins de l\'\xc3\xa8poca, com l\'estany amb templet, l\'ocellera, la p\xc3\xa8rgola i els bancs. Tamb\xc3\xa9 es conserva bona part de la vegetaci\xc3\xb3 ex\xc3\xb2tica i mediterr\xc3\xa0nia, i part del tra\xc3\xa7at dels camins.'